Mitte teiste maade romantismi mõjudest ei tule sümbolis­tide vaimusugulus romantikutega. Prantsuse romantikute mõju Prantsuse sümbolismi peale ja üleüldse ka teiste maade sümbolismi peale on õige väike ja peaaegu nägemata. Prantsuse 30-ate aastate romantikutel polnud Saksa omadega peaaegu mingisugust muud sarnasust kui ainult välimine. Kui Saksa romantism üleüldse Prantsuse romantismi peale mõjus, siis küll õige pealiskaudselt. Prantsuse  romantikutele olid need süga­vad alused, ilmavaated, elust arusaamised võõrad, mis Saksa romantikutel lahutamata ja peaaegu kõige tähtsamaks elemendiks on; nad ei tunginud nende sisse, ei võinud seega neist ka kau­gemale minna. Kuigi Prantsuse romantikud individualsusest, luuletuse tungist rääkisid, siis ei olnud neile iial omane siia mõnda müstilisuse maiku juurde lisada, mis sakslastele aga nii ise­loomulik oli.